മുല്ലപ്പെരിയാറില് 137.35 അടി മുന്നൊരുക്കം തുടങ്ങി കുമളി മുല്ലപ്പെരിയാര് അണക്കെട്ടിലെ ജലനിരപ്പ് തിങ്കള് വൈകിട്ട് ആറിന് 137.35 അടി പിന്നിട്ടു. രാവിലെ ആറിന് 137.20 ആയിരുന്നു. 138 അടി എത്തുന്നതോടെ രണ്ടാമത്തെ ജാഗ്രതാനിര്ദേശം നല്കും. 136 അടി എത്തിയ ശനിയാഴ്ച ആദ്യജാഗ്രത നിര്ദേശം നല്കി. 140ല് എത്തിയാല് ആദ്യ മുന്നറിയിപ്പ് നല്കും. 141ല് രണ്ടാമത്തെയും 142ല് മൂന്നാമത്തെയും മുന്നറിയിപ്പുകളും ഉണ്ടാകും. സുപ്രീംകോടതി ഭരണഘടന ബെഞ്ച് നിശ്ചയിച്ച 142 അടിക്ക് മുകളില് ജലനിരപ്പ് ഉയരുന്നത് ഒഴിവാക്കാന് അണക്കെട്ടിന്റെ സ്പില്വേ ഷട്ടറുകള് ഉയര്ത്തി അധികജലം പെരിയാറിലൂടെ ഇടുക്കിയിലേക്ക് ഒഴുക്കും. സ്പില്വേ ഷട്ടറുകള് തുറക്കുന്ന സാഹചര്യമുണ്ടായാല് പെരിയാര് തീരങ്ങളിലുള്ളവരെ സുരക്ഷിത കേന്ദ്രങ്ങളിലേക്ക് മാറ്റാന് നടപടി സ്വീകരിച്ചിട്ടുണ്ട്. തിങ്കളാഴ്ചയും അണക്കെട്ടിന്റെ വൃഷ്ടിപ്രദേശങ്ങളില് മഴ പെയ്തതിനാല് ജലനിരപ്പ് ഇനിയും ഉയരാനാണ് സാധ്യത. 2014ല് സുപ്രീംകോടതിയുടെ ഭരണഘടനാ ബെഞ്ച് ജലനിരപ്പ് 142 അടിയായി ഉയര്ത്തിയശേഷം രണ്ടുതവണ ജലനിരപ്പ് അനുവദനീയമായ സംഭരണശേഷി എത്തിയതിനെ തുടര്ന്ന് ഇടുക്കിയിലേക്ക് ഒഴുക്കിയിരുന്നു. തിങ്കള് രാവിലെ ആറ് വരെയുള്ള 24 മണിക്കൂറിനുള്ളില് അണക്കെട്ടിലേക്ക് സെക്കന്ഡില് 3360 ഘനയടി വീതം വെള്ളം ഒഴുകിയെത്തി. തമിഴ്നാടിന് എടുക്കാവുന്ന പരമാവധി അളവായ 2200 ഘനയടി വീതം സെക്കന്ഡില് കൊണ്ടുപോയി. നാല് പെന്സ്റ്റോക്ക് വഴി 1600 ഘനയടിക്ക് പുറമേ ഇറച്ചല്പാലം കനാലിലൂടെ 600 ഘനയടി എന്ന തോതിലാണ് ഇപ്പോള് വെള്ളം കൊണ്ടുപോകുന്നത്. തിങ്കളാഴ്ച അണക്കെട്ട് മേഖലയില് മഴ റിപ്പോര്ട്ട് ചെയ്തില്ല.